Osnovna šola

Karla Destovnika-Kajuha Šoštanj

Koroška cesta 7

3325 Šoštanj

Datum: 3. 2. 2025

**Spoštovani starši, bodoči sedmošolci!**

**Obvezni izbirni predmeti** so način prilagajanja osnovne šole individualnim razlikam in interesom učencev. Z njimi želimo omogočiti učencem, da poudarijo tako imenovane močne strani lastnih interesov in sposobnosti, hkrati pa dobijo priložnost za to, da se pri izbranih predmetih tudi dokažejo.

Izbirni predmeti so enoletni ali triletni, lahko tudi krajši in se številčno ocenjujejo. V 7., 8. in 9. razredu lahko učenke in učenci izberejo **dve uri** pouka izbirnih predmetov tedensko, lahko tudi **tri ure**, če s tem soglašajo starši.

Šola mora ponuditi pouk najmanj treh izbirnih predmetov iz družboslovno-humanističnega sklopa in najmanj treh iz naravoslovno-tehničnega, vendar učencu ni več potrebno izbirati predmetov iz obeh sklopov.

Učenec, ki **obiskuje glasbeno šolo z javno veljavnim** programom, je **lahko oproščen** sodelovanja pri izbirnih predmetih **v celoti** ali **pa le pri eni uri tedensko**. Starši po junijskem roku za vpis v glasbeno šolo za naslednje šolsko leto osnovni šoli posredujejo pisno vlogo, ki ji priložijo potrdilo o vpisu otroka v glasbeno šolo. V vlogi navedejo, ali želijo, da je učenec oproščen pouka izbirnih predmetov v celoti ali le ene ure tedensko. Za učence, ki se v glasbeno šolo vpisujejo naknadno v avgustu, starši posredujejo vlogo do 29. avgusta.

**Obvezni izbirni predmeti** so pri ocenjevanju **izenačeni z ostalimi predmeti** osnovne šole, torej **se znanje** **učencev pri** **izbirnih predmetih ocenjuje**, zaključne ocene pa **se vpišejo v spričevalo**. Prisotnost učenca pri izbirnih predmetih se obravnava enako kot pri ostalih predmetih, vsako odsotnost pa morajo starši opravičiti.

Obrazec za prijavo izpolnite v eAsistentu do 14. 2. 2025.

mag. Majda Zaveršnik Puc, l. r.

ravnateljica

## DRUŽBOSLOVNO–HUMANISTIČNI PREDMETI

## VERSTVA IN ETIKA

Predmet ponuja učencem možnost, da razširijo oziroma dopolnijo znanje, ki ga o verstvih in etiki dobijo pri obveznih predmetih. Učenci pridobijo objektivno znanje in razgledanost iz obravnavanega področja. Poudarek predmeta je v pridobivanju in razvoju zavesti o samem sebi, svoji identiteti, ciljih in tudi v razvijanju sposobnosti razumeti druge ljudi, tudi če izhajajo iz druge, nam manj znane kulture. Učenci se pripravljajo na kritičen in konstruktiven vstop v pluralno družbo, še posebej glede na njeno versko in versko-etično pluralnost. Bolj podrobno bodo predstavljeni krščanstvo, islam, budizem, judovstvo in nova religijska gibanja.

## GLEDALIŠKI KLUB

Učni načrt tega izbirnega predmeta nadgrajuje učni načrt slovenščine, in sicer dramske vzgoje. Dopolnjujejo ga nove vsebine in oblike dela.

Učenci spoznavajo izrazna sredstva gledališča, kot so govor, mimika, kretnje, gibanje, šminka, frizura, kostumi, rekviziti, luč, glasba, šumi, izdelovanje scene (maske, lutke ...); znajdejo se v vlogi igralca, režiserja, scenografa ...

Nudi tudi precej možnosti povezovanja z drugimi predmeti oziroma interesnimi dejavnostmi (likovna umetnost, glasbena umetnost, računalniški krožek, interesna dejavnost Na odru itd.), sodelovanje pri projektih.

### NEMŠČINA 1

### Učenje nemščine pomaga učencem razumeti, da je znanje jezika sredstvo, s katerim lahko pridobijo več znanja in izkušenj ter možnosti, da sami izvedo več o ljudeh in življenju v deželah nemškega govornega območja. Učenci razvijajo in poglabljajo jezikovno znanje nemščine, da znajo v skladu s svojimi potrebami in željami pri pouku in zunaj šole uspešno uporabljati tuji jezik.

## LIKOVNO SNOVANJE 1

Predmet je nadgradnja predmeta likovna umetnost. Vsebine predmeta so po posameznih likovnih področjih zasnovane na temeljnih likovnih pojmih, ki jih učenec usvaja in nadgrajuje glede na svoj potencial. Z ustvarjanjem iz različnih materialov in komunikacijo z učiteljem spoznavajo pojme iz likovne teorije, zgodovine umetnosti in likovne tehnologije.

Za veliko poklicev sodobnega časa je izjemno primerno znanje s področja likovne umetnosti, kar otrokom omogoča uspešno poklicno izbiro.

Okvirna cena ogleda razstav v galerijah s prevozom je 20 €.

NARAVOSLOVNO-TEHNIČNI PREDMETI

##### RAČUNALNIŠTVO ― urejanje besedil

Učenci spoznavajo postopke izdelave in oblikovanja seminarske naloge po enotnih pravilih. Pri delu uporabljajo odprtokodne programe ter Microsoft 365 Copilot in Office 2024. Poudarek je na urejevalnikih besedil in preglednic. Spoznavajo osnove programiranja s pomočjo Code.org in Pišek. Prehajajo med namiznimi in oblačnimi aplikacijami, med Arnes učilnico in Teamsom.

## OBDELAVA GRADIV ― les

Izbirni predmet je nadgradnja predmeta tehnika in tehnologija. Osnovno gradivo za izdelavo predmetov je les. Obdelovalni postopki so večinoma ročni, spoznavajo pa tudi delovanje osnovnih strojev za obdelavo gradiv. Pri delu uporabljajo tehnično in tehnološko dokumentacijo. Pouk je organiziran v ustrezno opremljeni šolski delavnici. Posebna pozornost bo namenjena varnosti pri delu.

## SODOBNA PRIPRAVA HRANE

Raziskovali bomo svet hrane na zabaven in poučen način! Naučili se bomo, kako varno ravnati s prehrano, zakaj so pravilni časovni razmiki med obroki pomembni ter kako sestaviti uravnotežen jedilnik z glavnimi in vmesnimi obroki. Spoznavali bomo hranila – od beljakovin do vitaminov in mineralov – ter njihove vloge pri našem zdravju in počutju.  
Preizkusili bomo različne postopke predpriprave in priprave živil ter odkrivali skrivnosti kulinarične umetnosti. Ob tem bomo spoznali tudi gastronomska načela in dobre prehranske navade, ki nam bodo pomagale ohranjati zdravo telo in energijo skozi ves dan.  
Če vas zanima, kako pripraviti okusne in hranljive obroke ter postati pravi mali kuharski mojster, se nam pridružite!

### IZBRANI ŠPORT

**Odbojka (učenke):** Med športnimi igrami ima odbojka pomembno vlogo. Pri igri prihaja do različnih gibanj igralcev in žoge v raznih smereh in z različnimi hitrostmi. Vse to ustvarja zapletene in nepredvidene situacije, katerih reševanje zahteva poleg psihomotoričnih sposobnosti, kot so moč, hitrost, natančnost, koordinacija, gibljivost in ravnotežje, tudi visoke funkcionalne sposobnosti organizma. Reševanje igralnih situacij v boju z nasprotnikom zahteva tudi specifične intelektualne in nenazadnje ustrezne vedenjske lastnosti. Igra omogoča izražanje lastne iniciative, ustvarjalnosti, razvija kolektivnost in medsebojno spoštovanje. Odbojka se lahko igra povsod.

**Nogomet, košarka (učenci):** Namen enoletnega programa je poglabljanje in nadgradnja tehničnega in taktičnega znanja nogometne igre.Namenjen je vsem učencem, ne le tistim, ki se s tem športom ukvarjajo že pri interesnih dejavnostih v šoli ali zunaj nje.

Namen predmeta: tehnično in taktično izpopolnjevanje v vodenju, podajanju, sprejemanju, odkrivanju in streljanju na vrata;- igra 1 : 1, 2 : 2, 3 : 3, 6 : 6, »vodena igra«, igra na dva dotika, igra na en dotik, igra v omejenem prostoru; različni igralni sistemi; prekinitve igre: kot, prosti strel, avt; pravila.

Učenci se bodo tehnično in taktično izpopolnjevali v vodenju, podajanju in sprejemanju košarkarske žoge. Spoznavali bodo različne igralne sisteme.

**ŠAH 1 − ŠAHOVSKE OSNOVE**

Šah je miselna igra, ki pozitivno vpliva na razvoj določenih osebnostnih lastnosti, kot so odgovornost, kritičnost, pazljivost, domišljija, spomin, logika, sprejemanje porazov …

Pri izbirnem predmetu učenci spoznajo zgodovino razvoja šahovske igre, osvojijo pravila dobrega vedenja med igranjem šaha, osvojijo pravila gibanja figur in pravila za igranje šahovske igre, naučijo se zapisati šahovsko partijo s šahovsko notacijo, spoznajo in pri igranju uporabljajo navodila za načrtno igro. Glavni cilj pa je učence naučiti, da pravilno in čim boljše odigrajo šahovsko partijo. Pouk bo potekal deloma v razredu, deloma pa v računalniški učilnici, kjer bomo spoznali šahovske programe.

**VARSTVO PRED NARAVNIMI IN DRUGIMI NESREČAMI**

Cilji in vsebine predmeta se povezujejo z vsebinami, ki jih učenci obravnavajo pri obveznih predmetih od 1. do 9. razreda in zunajšolskih dejavnostih. Pridobivajo znanje o:

pojavu naravnih in drugih nesreč, dejavnem odnosu človeka do nesreč, vlogi sodobne družbe, o načinu življenja, odnosu do okolja in njihovem vplivu na nastanek nesreč, ogroženosti zaradi naravnih in drugih nesreč, ukrepih za preprečevanje nesreč in ukrepanju pred nesrečami, med njimi in po njih, o pomenu prostovoljstva in delu reševalnih služb.

Zaradi organizacije dela (praktične vaje) bo pouk občasno potekal v popoldanskem času.

*Pri izbirnih predmetih, ki so povezani s stroški, je pripisana okvirna cena.*